**Univerza v Mariboru**, Slomškov trg 15, 2000 Maribor, ki jo zastopa rektor (ime in priimek), v nadaljevanju **UM,**

in

**NASPROTNA STRANKA (ime in priimek ali firma)**, naslov ali sedež podjetja, ki ga zastopa direktor (IME PRIIMEK), v nadaljevanju … ,

skupaj tudi kot »**stranki**« oziroma vsaka zase kot »**stranka**«,

sklepata naslednji

**SPORAZUM O NERAZKRIVANJU ZAUPNIH PODATKOV**

1. **člen**

**Uvodne določbe**

* 1. Stranki uvodoma ugotavljata:
* da bosta sodelovali pri pripravi in izvajanju projekta »PROJEKT«, v okviru katerega nastopa UM kot nosilec projekta in PODJETJE kot partner projekta;
* da bosta imeli v okviru priprave in izvajanja projekta iz prejšnje alineje tega člena dostop do nekaterih informacij in podatkov druge stranke kot tudi drugih partnerjev projekta, ki so zaupne narave, oziroma si bosta pri pripravi in izvajanju projekta izmenjali določene zaupne podatke druge stranke in drugih partnerjev projekta;
* da z namenom preprečevanja nepooblaščenega razkritja zaupnih podatkov sklepata ta sporazum o varovanju zaupnih podatkov pod pogoji, opredeljenimi v naslednjih določbah.

1. **člen**

**Definicije**

V kolikor ni izrecno drugače določeno, imajo v tem sporazumu navedeni pojmi naslednji pomen:

1. »Razkrivajoča stranka« je pogodbena stranka (oziroma katerikoli drug partner projekta), ki na podlagi tega sporazuma razkrije enega ali več zaupnih podatkov v zvezi z izvajanjem projekta »PROJEKT« nasprotni stranki (prejemni stranki).
2. »Prejemna stranka« je pogodbena stranka, ki na podlagi tega sporazuma prejme enega ali več zaupnih podatkov s strani nasprotne stranke ali kateregakoli drugega partnerja projekta (razkrivajoče stranke).
3. »Povezana oseba« označuje gospodarsko družbo (osebno ali kapitalsko družbo) ali drugo obliko združenja domačega in/ali tujega kapitala, ki je kapitalsko ali statusno-pravno povezana s katero od strank sporazuma, bodisi kot družba mati ali hčerinska družba, ter podružnico.
4. »Zaupni podatek« je vsak podatek:

* ki ga Razkrivajoča stranka označi z oznako »ZAUPNO – projekt PROJEKT« in ga v kakršnikoli obliki, bodisi kot dokument, datoteko, zbirko podatkov, poročilo, zapiske, vzorec, listino, dopis, elektronsko sporočilo in njegovo prilogo, programsko opremo ali drug pisni ali grafični prikaz, razkrije prejemni stranki v povezavi z medsebojnim sodelovanjem in izdelavo projekta iz 1. člena tega sporazuma;
* katerega razkritje lahko vpliva na njen tržni položaj, in
* ki ni splošno znan ali dostopen javnosti.

Kot zaupni podatek se šteje tudi vsak podatek, zaradi narave katerega je očitno, da bi za razkrivajočo stranko lahko nastala občutna škoda, če bi zanjo izvedela nepooblaščena tretja oseba. Kot zaupni podatki po tem sporazumu se štejejo tudi zaupni podatki drugih partnerjev projekta iz 1. člena tega sporazuma.

Kot zaupni podatek se šteje zlasti, ne pa izključno:

* tehnični podatek, ki se nanaša na blago in storitve razkrivajoče stranke, vključno z know-how, formulami, diagrami, programsko opremo in algoritmi, rezultati testiranj, procesi, inovacijami, raziskovalnimi projekti, razvojem produktov, tehničnimi memorandumi in korespondenco;
* podatek, ki se nanaša na poslovno politiko razkrivajoče stranke, vključno s podatki o stroških in dobičku, prodaji, računovodskimi in neobjavljenimi finančnimi podatki, poslovnimi načrti, tržnimi metodami, seznamom strank oziroma partnerjev in podatki o njih;
* podatki, ki se nanašajo na zaposlene pri razkrivajoči stranki, vključno s podatki o plačah, nagradah ter njihovih znanjih in spretnostih;
* podatek, posredovan s strani stranke, partnerja, zaposlenega ali svetovalca razkrivajoče stranke;
* katerikoli drug podatek razkrivajoče stranke, ki ga v povezavi z izdelavo projekta iz prvega člena tega sporazuma pridobi prejemna stranka.

1. **člen**

**Obveznost prejemne stranke**

* 1. Prejemna stranka sme na podlagi tega sporazuma razkrite zaupne podatke uporabljati le in izključno v okviru in za potrebe izdelave oziroma izvedbe projekta iz 1. člena tega sporazuma, ter jih posredovati svojim vodstvenim delavcem, direktorjem in zaposlenim (v nadaljevanju: **zaposleni**) oziroma zaposlenim v povezanih osebah, a v obsegu, kolikor jih potrebujejo zaradi neposrednega dela na projektu in so na podlagi zakona, pogodbe o zaposlitvi ali sporazuma o varovanju osebnih podatkov, ki je vsaj enako zavezujoč kot ta sporazum, zavezani k varovanju zaupnosti podatkov in poslovnih skrivnosti.
  2. Prejemna stranka se zavezuje izvrševati vse varnostne ukrepe, ki so potrebni, da se zaupni podatki ohranijo v najstrožji tajnosti, zavarujejo pred krajo ali kakršnokoli protipravno odsvojitvijo, ter da se prepreči, da bi se z njimi seznanile nepooblaščene tretje osebe. Navedeni varnostni ukrepi morajo biti vsaj tako strogi, kot so ukrepi, s katerimi prejemna stranka varuje svoje zaupne podatke in morajo dosegati standard skrbnosti dobrega gospodarstvenika.
  3. Prejemna stranka in njeni zaposleni ne smejo brez predhodne pisne privolitve razkrivajoče stranke uporabljati zaupnih podatkov v lastno korist, jih razmnoževati, kopirati, skenirati, fotografirati, preoblikovati ali na kakršen koli način shraniti na računalniku z zunanjim dostopom ali elektronskim sistemom za poizvedbo, ali jih posredovati v kakršnikoli obliki ali s kakršnimkoli sredstvom izven svojega sedeža poslovanja. Prav tako mora biti tudi vsako razkritje zaupnih podatkov tretji osebi predhodno pisno odobreno s strani razkrivajoče stranke in podprto s podpisanim sporazumom o varstvu zasebnih podatkov, ki je vsaj tako zavezujoč za tretjo stranko kot ta sporazum.
  4. Prejemna stranka mora nemudoma obvestiti razkrivajočo stranko, če ugotovi, da je prišlo z njene strani, strani njenih zaposlenih ali s strani tretjih oseb do kakršnekoli nepooblaščene uporabe ali razkritja zaupnih podatkov v nasprotju s to pogodbo ter pomagati razkrivajoči stranki pri ponovnem pridobivanju razkritih zaupnih podatkov in preprečevanju njihove nepooblaščene uporabe ali razkrivanja. Takšno delovanje prejemne stranke v ničemer ne vpliva na pravice, ki jih ima razkrivajoča stranka na podlagi tega sporazuma in veljavne zakonodaje nasproti njej in proti tretji osebi, ki v nasprotju z veljavno zakonodajo razkrije oziroma uporablja zaupne podatke.
  5. Prejemna stranka mora vse originale, kopije, reprodukcije in povzetke zaupnih podatkov ter ves ostali material v telesni obliki in nosilce podatkov, ki jih je prejela od razkrivajoče stranke, vrniti takoj, ko jih ne bo več potrebovala za namen izdelave projekta, za katerega so ji bili posredovani oziroma takoj, ko to zahteva razkrivajoča stranka.

1. **člen**

**Dovoljena razkritja**

* 1. Zaščita zaupnih podatkov po tem sporazumu se ne razteza na podatke, glede katerih lahko prejemna stranka na podlagi pisne zahteve razkrivajoče stranke dokaže:
* da so bili v času razkritja javno znani ali dostopni brez krivdnega ravnanja prejemne stranke;
* da je z njimi razpolagala že pred sklenitvijo tega sporazuma brez obveznosti varovanja poslovne skrivnosti;
* da jih je zakonito pridobila od tretje osebe, ki je imela pravico razkritja;
* da jih je pridobila neodvisno z lastnim razvojem in aktivnostmi v dobri veri in brez uporabe zaupnih podatkov;
* da gre za podatke, za katere je razkrivajoča stranka jasno opredelila, da niso predmet tega sporazuma in da se torej ne štejejo za zaupne podatke.
  1. Za nespoštovanje tega sporazuma se ne šteje posredovanje kakršnihkoli zaupnih podatkov na zahtevo državnih organov, organov lokalnih skupnosti ali nosilcev javnih pooblastil, ki so posredovani v skladu z zakonom, pri čemer mora prejemna stranka predhodno pisno obvestiti razkrivajočo stranko o takšnem razkritju in pridobiti njeno soglasje ter pridobiti pisno zagotovilo pristojnega organa, da bo zagotovljena najvišja možna raven zaščite zaupnih podatkov v skladu z materialnim pravom Republike Slovenije.

1. **člen**

**Pravice**

Vsi zaupni podatki so in ostajajo tudi po razkritju v izključni lasti razkrivajoče stranke. Z razkritjem zaupnih podatkov razkrivajoča stranka niti izrecno niti implicitno ne prenaša na prejemno stranko kakršnihkoli pravic intelektualne lastnine, ki jih ima ali jih bo v prihodnosti imela v lasti, razen če je med strankama izrecno dogovorjeno kaj drugega.

1. **člen**

**Trajanje sporazuma**

Obveznosti, ki jih v zvezi z varovanjem ali nerazkritjem zaupnih podatkov določa ta sporazum, so veljavne, dokler zaupni podatki ne postanejo javno znani ali dokler razkrivajoča stranka v pisni obliki ne obvesti prejemne stranke, da jo razrešuje obveznosti, ki jih določa ta sporazum.

1. **člen**

**Ostale določbe**

* 1. Ta sporazum se sklepa izključno iz razloga preprečevanja nepooblaščenega razkritja zaupnih podatkov in se v ničemer ne more razumeti kot vzpostavitev joint venture, partnerskega, licenčnega, delovnega ali drugega podobnega razmerja med strankama.
  2. Nobena od strank ne sme brez predhodnega pisnega soglasja druge stranke prenesti pravic in obveznosti iz tega sporazuma na tretjo stranko.
  3. Ta sporazum je zavezujoč tudi za pravne naslednike katerekoli od strank.
  4. Stranki bosta morebitne nesporazume, ki bi nastali pri izvrševanju tega sporazuma, skušali reševati po mirni poti. V kolikor sporazumna rešitev spora ne bo mogoča, je za reševanje sporov pristojno stvarno pristojno sodišče v Mariboru.
  5. Če sodišče ali drug pristojni organ katero od določb tega sporazuma označi kot neveljavno, ostanejo ostale določbe tega sporazuma še naprej v veljavi in se razlagajo na način, ki omogoča doseganje namena strank.
  6. Ta sporazum je sklenjen v dveh (2) enakih izvodih, od katerih vsaka stranka prejme po en (1) izvod.
  7. Ta sporazum je sklenjen in začne veljati z dnem podpisa obeh strank. Dopolnitve tega sporazuma so veljavne samo v pisni obliki in podpisane s strani obeh strank.

|  |  |
| --- | --- |
| **Univerza v Mariboru**  V Mariboru, dne \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (podpis)  Rektor  Ime in priimek | **Ime in priimek ALI firma**  V Mariboru, dne \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (podpis)  Direktor/zastopnik  IME PRIIMEK |